CELEX: 32021R0580
Language: hr
Date: 2021-02-01 00:00:00
Title: Delegirana uredba Komisije (EU) 2021/580 оd 1. veljače 2021. o izmjeni Delegirane uredbe (EU) 2015/1366 u pogledu osnove za dodjelu financijskog doprinosa Unije u sektoru pčelarstva

12.4.2021   
               
               
                  HR
               
               
                  Službeni list Europske unije
               
               
                  L 124/1
               
            
         DELEGIRANA UREDBA KOMISIJE (EU) 2021/580
         оd 1. veljače 2021.
         o izmjeni Delegirane uredbe (EU) 2015/1366 u pogledu osnove za dodjelu financijskog doprinosa Unije u sektoru pčelarstva
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 56. stavak 1.,
         budući da:
         
                     (1)
                  
                  
                     Člankom 4. Delegirane uredbe Komisije (EU) 2015/1366 (2) utvrđena je osnova za financijski doprinos Unije državama članicama za njihove pčelarske programe. Predviđeno je da se dodjeljuje razmjerno prosječnom ukupnom broju košnica koji te države članice priopće tijekom dvije kalendarske godine neposredno prije obavješćivanja Komisije o pčelarskim programima.
                  
               
                     (2)
                  
                  
                     Uredbom Vijeća (EU, Euratom) 2020/2093 (3) utvrđena je gornja granica za Europski fond za jamstva u poljoprivredi („EFJP”). Unutar te gornje granice iz tog fonda financirat će se doprinos Unije za pčelarske programe, koji će se primjenjivati od 2021. Ukupan iznos za EFJP utvrđen višegodišnjim financijskim okvirom uključuje povećanje iznosa za pčelarske programe na 60 milijuna EUR godišnje.
                  
               
                     (3)
                  
                  
                     Za razdoblje 2021.–2027. Komisija je za pčelarske programe predložila dodjelu povećanog financijskog doprinosa Unije iz Priloga VIII. Prijedlogu Uredbe Europskog Parlamenta i Vijeća o utvrđivanju pravila o potpori za strateške planove koje izrađuju države članice u okviru zajedničke poljoprivredne politike (strateški planovi u okviru ZPP-a) i koji se financiraju iz Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR) te o stavljanju izvan snage Uredbe (EU) br. 1305/2013 Europskog parlamenta i Vijeća (4) i Uredbe (EU) br. 1307/2013 Europskog parlamenta i Vijeća (5).
                  
               
                     (4)
                  
                  
                     Osnova za iznose doprinosa Unije državama članicama utvrđene u Komisijinu prijedlogu COM(2018) 392 final bila je dodjela sredstava Unije za pčelarske programe za razdoblje 2017.–2019., a osnova za tu dodjelu bio je broj košnica koji su države članice priopćile 2013. u svojim pčelarskim programima za razdoblje 2014.–2016., prilagođen na temelju prijava koje su države članice podnijele za dodjelu u programskom razdoblju 2017.–2019.
                  
               
                     (5)
                  
                  
                     Povećani doprinos Unije pčelarskim programima treba se primjenjivati od 2021., a za strateške planove država članica u okviru ZPP-a očekuje se da će se na temelju budućeg zakonodavnog okvira ZPP-a primjenjivati tek od 2023.
                  
               
                     (6)
                  
                  
                     Radi dosljednosti s Komisijinim prijedlogom COM(2018) 392 final te kako bi se osigurala dosljednost između dodijeljenih sredstava za 2021. i 2022. te od 2023. nadalje, dodijeljena sredstva za pčelarstvo za 2021. i 2022. trebala bi se izračunavati na temelju broja košnica koji su države članice priopćile 2013. u svojim pčelarskim programima za razdoblje 2014.–2016., prilagođenog na temelju zahtjeva koje su države članice podnijele za dodjelu sredstava u programskom razdoblju 2017.–2019.
                  
               
                     (7)
                  
                  
                     Delegiranu uredbu (EU) 2015/1366 trebalo bi stoga na odgovarajući način izmijeniti,
                  
               DONIJELA JE OVU UREDBU:
         
            Članak 1.
            U članku 4. Delegirane uredbe (EU) 2015/1366 drugi stavak zamjenjuje se sljedećim:
            
               „Odstupajući od prvog stavka, doprinos Unije pčelarskim programima u 2021. i 2022. dodjeljuje se državama članicama s pčelarskim programima na temelju broja košnica koji su te države u 2013. prijavile u svojim pčelarskim programima za 2014.–2016. prilagođenog na temelju zahtjeva koje su države članice podnijele za dodjelu sredstava u programskom razdoblju 2017.–2019. Najmanji doprinos Unije iznosi 25 000 EUR po pčelarskom programu.”
            
         
         
            Članak 2.
            Ova Uredba stupa na snagu sedmog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 1. veljače 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 347, 20.12.2013., str. 671.
         
         
            (2)  Delegirana uredba Komisije (EU) 2015/1366 оd 11. svibnja 2015. o dopuni Uredbe (EU) br. 1308/2013 Europskog parlamenta i Vijeća u pogledu potpore u pčelarskom sektoru(SL L 211, 8.8.2015., str. 3.).
         
            (3)  Uredba Vijeća (EU, Euratom) 2020/2093 od 17. prosinca 2020. o utvrđivanju višegodišnjeg financijskog okvira za razdoblje 2021.–2027. (SL L 433I, 22.12.2020., str. 11.).
         
            (4)  Uredba (EU) br. 1305/2013 Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (SL L 347, 20.12.2013., str. 487.).
         
            (5)  Uredba (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (SL L 347, 20.12.2013., str. 608.).